नए का अर्थ :- नए का अर्थ सब कुछ नया है। जिस प्रकार साँप अपनी केंचुली छोड़कर एक नया आवरण धारण करता है, बिल्कुल उसी तरह नये साल में हमें भी अपनी जड़-मानसिकता को छोड़कर नई मानसिकता अपनानी चाहिए। हमारे यहाँ होली के त्यौहार की तरह नए वर्ष को बड़े अच्छे ढंग से व्यक्त करना चाहिए। होलिका दहन में लोग अपने घर का कूड़ा-कचरा डाल देते हैं। जो कुछ भी पुराना और जो व्यर्थ हो चुका होता, उसको जलाकर नष्ट किया जा सकता है, ताकि नए के लिए जगह निकल सके। नए वर्ष को इसी रूप में लेंना चाहिए। जीवन किसी किराये के घर जैसा है। हम यहाँ स्थाई रूप से नहीं रह सकते। एक न एक दिन हमें यहाँ से निकाल दिया जायेगा। यदि हम किराये के घर में रहते हुए, कहीं अपना घर बनाने लगें,उससे भी बड़ा, उससे भी सुन्दर तो फिर किराये के घर को छोड़ते समय हमारे मन में कोई कष्ट नहीं होगा। बल्कि हम खुश होंगे। किन्तु यदि हमने अपना स्थाई निवास नहीं बनाया तो हम चिन्ता में पड़ जायेंगे कि अब मैं कहाँ जाऊँगा? ठीक इसी प्रकार, हमें भी किराये के घर अर्थात् इस देह को छोड़ कर अपने सच्चे घर, अपनी आत्मा की ओर प्रस्थान करने के लिए तत्पर रहना चाहिए। इस जगत के साथ बनाई हुई हर आसक्ति हमारे मनोबल को थोड़ा कम कर देती है। शुरू-शुरू में भले ही हमें लगे कि यह तो छोटा-मोटा सम्बन्ध है, इसमें कोई ड़र नहीं है। ज्यों-ज्यों यह राग बढ़ता है, हम स्वयं को इसका दास बनता महसूस करते हैं। परमात्मा से सम्बन्ध कुछ और तरह का होता है। परमात्मा में विश्वास होने से प्रेम व करुणा जैसे गुणों में वृद्धि होती है। हम मधुर वचन बोलने लगते हैं तथा सत्कर्म करने लग जाते हैं। परमात्मा या गुरु से अनुराग हो तो इस जगत की पराधीनता कम हो जाती है और हम स्वावलम्बी बन जाते हैं।